*Hakusana "Bienna" ohjaa tänne. Bienná on saamelainen miehen etunimi.*

**Biannos** (m.kreik. Βίαννος, myös *Biennos*, Βίεννος; lat. *Biennus, Bienna*) oli antiikin aikainen kaupunki ja kaupunkivaltio (*polis*) Kreetan saarella Kreikassa. Sen kaupunkikeskus sijaitsi nykyisen Áno Viánnoksen kylän paikalla.

Maantiede
---------

Biannos sijaitsi Kreetan eteläosissa Hierapytnan ja Lebenin kaupunkien välissä, noin seitsemän kilometriä sisämaahan saaren etelärannikosta. *Tabula Peutingerianassa* kaupunki esiintyy nimellä *Blenna*, ja se on sijoitettu 30 roomalaisen mailin päähän Arkadeesta eli Arkadiasta ja 20 mailia Hierapytnasta. Kaupungin akropoliina eli linnavuorena ja yläkaupunkina toimi kallioinen kukkula, joka sijaitsee heti nykyisen Áno Viánnoksen kylän luoteispuolella.

Biannoksen kaupunkivaltion hallussa ollut alue tunnettiin nimellä *Biannia* (Βιαννία). Sen alueen kooksi on arvioitu noin 25–100 neliökilometriä. Idässä alue rajautui todennäköisesti Hierapytnan poliksen alueeseen.

Nykyinen Áno Viánnoksen kylä, ja heti sen takana antiikin Biannoksen kallioinen akropolis-kukkula.

Historia
--------

Biannoksen historiasta tiedetään vain vähän. Vaikka kaupunki on luetteloitu polikseksi eli itsenäiseksi kaupunkivaltioksi, sen todellinen asema tunnetaan kuitenkin huonosti. Biannoksen paikalla on ollut asutusta viimeistään arkaaisella kaudella, ja itse kaupunki on ollut olemassa viimeistään klassisella kaudella. Se mainitaan poliksena kaupunkivaltion merkityksessä kuitenkin vasta hellenistisellä kaudella. Tuolloin sen tiedetään tehneen muiden Kreetan kaupunkien ohella liiton Eumenes II:n kanssa. Kaupunki säilyi olemassa roomalaiselle kaudelle saakka.

Kreikkalaisessa mytologiassa Biannoksen kerrottiin olleen paikka, johon sijoittui Otoksen ja Efialteen kamppailu Areen kanssa. Tästä paikka sai myös väkivaltaan (βία, *bia*) viittaavan nimensä. Ares oli myös kaupungin suojelijajumala, ja tälle uhrattiin kaupungissa *hekatomfonia*-uhri.

Kaupungin kansalaisesta käytettiin etnonyymejä *Biannios* (Βιάννιος) ja *Biennios* (Βιέννιος). Kaupungin nimi tunnetaan vain näiden etnonyymien kautta, eikä esiinny antiikin lähteissä sellaisenaan.

Rakennukset ja löydökset
------------------------

Biannoksen lähellä sijainneen Hermeen ja Afroditen pyhäkön rauniot.
Biannoksen akropoliilta on tehty keramiikkalöytöjä arkaaisen kauden alkuvaiheen niin kutsutulta orientalisoivalta kaudelta roomalaiselle kaudelle saakka. Kaupungissa oli Areelle omistettu pyhäkkö, johon asetettiin julkisesti nähtäville poliksen tekemät päätökset. Piirtokirjoitusten perusteella kaupungissa oli myös prytaneion.

Nykyisessä Káto Sýmissä sijainnut Hermeen ja Afroditen pyhäkkö sijaitsi mahdollisesti Biannoksen alueella, koska se oli suhteellisen lähellä ja sinne kulki suhteellisen helppo reitti. Se on kuitenkin voinut olla myös pankreetalainen eli yhteiskreetalainen.

Lähteet
-------

1. 1 2 3 4 5 6 7 8  Hansen, Mogens Herman & Nielsen, Thomas Heine: "951 Biannos", *An Inventory of Archaic and Classical Poleis*. An Investigation Conducted by The Copenhagen Polis Centre for the Danish National Research Foundation. Oxford: Oxford University Press, 2004. ISBN 0-19-814099-1.
2. 1 2 3  Smith, William: "Biennus", *Dictionary of Greek and Roman Geography*. Boston: Little, Brown and Company, 1854. Teoksen verkkoversio.
3. ↑  Biannos *Pleiades*. Viitattu 4.11.2019.
4. 1 2  Biannos (Crete) 4 Ano Viannos: Khorakia - Βίαννος *ToposText*. Viitattu 4.11.2019.
5. ↑  Blenna *Tabula Peutingeriana*. Oxford University. Viitattu 4.11.2019.
6. ↑  Homeros: *Ilias* 5.385–387.
7. ↑  Liddell, Henry George & Scott, Robert: βία, ἡ *A Greek-English Lexicon*.  1940. Oxford:  Clarendon Press / Perseus Digital Library, Tufts University.  (englanniksi)
8. ↑  Stafanos Byzantionlainen: *Ethnika* 168.19–20.